บัตรเครดิตจุกแข่งขันดุเดือดดอกเบี้ยไม่ลด
เกาะติดข่าว ข่าวร้อน ข่าวเด่น ข่าววันนี้ ข่าวการเมือง ประเด็นการเมือง ข่าวเศรษฐกิจ ข่าวกีฬา ท่องเที่ยว บันเทิง ดูดวง สลากกินแบ่งรัฐบาล คลิปวีดีโอ ทันเหตุการณ์ทุกแง่มุม โดยทีมงานโพสต์ทูเดย์
11 ส.ค. 2554

โพสต์ทูเดย์ — ผู้ประกอบการบัตรเครดิตทุ่มทำโปรโมชัน หวังดันค่าใช้จ่ายพุ่ง เหลือผลตอบแทนแค่ 23% 
นายวิชิต พยุหนาวีชัย ผู้อำนวยการบริหาร ฝ่ายบุคคลธนกิจ ธนาคารเอชเอสบีซี ประเทศไทย เปิดเผยว่า ปัจจุบันตลาดบัตรเครดิตมีผู้บริโภคจำนวน 3 ล้านราย แต่จำนวนผู้ประกอบการมีมากกว่า 10 ราย ทำให้การแข่งขันในตลาดบัตรเครดิตจึงสูงมาก 
ขณะที่ดอกเบี้ยบัตรเครดิตขึ้นอยู่กับปัจจัยหลายอย่าง สำคัญคือนโยบายและการเลือกกลุ่มลูกค้าที่แตกต่างกัน 
“หากผู้ประกอบการสามารถลดดอกเบี้ยลงมาได้ เชื่อว่าคงมีผู้ทำอย่างแน่นอน” นายวิชิต กล่าวโดยเอสบีซีคิดดอกเบี้ยพิเศษ 19% กับลูกค้าพรีเมียร์มา 2 ปีแล้ว และลูกค้าบางกลุ่มได้รับโปรโมชั่นดอกเบี้ย 9.99% หรือเคยลงไปถึง 4.99% ในช่วงระยะเวลาหนึ่ง 
ล่าสุด ธนาคารเอชเอสบีซีออกโปรโมชันใหม่ ลูกค้าที่ใช้จ่ายผ่านบัตร 4 แสนบาท ใน 2 เดือน รับทองคำ 1 บาท มูลค่า 2 หมื่นบาท หรือเลือกรับ 2 หมื่นคะแนน ถ้าเป็นลูกค้าพรีเมียร์ใช้จ่าย 1.5 ล้านบาท ใน 3 เดือน รับทองคำ 1.5 บาท หรือ 2 แสนคะแนน แลกตั๋วเครื่องบินไปกลับยุโรป 2 ที่นั่ง 
นายยุทธชัย เตยะราชกุล ผู้ช่วยกรรมการผู้จัดการใหญ่ บุคคลธนกิจ ธนาคารยูโอบี กล่าวว่า ธุรกิจบัตรเครดิตแข่งขันสูงมาก ผู้ประกอบการ 10 กว่ารายแข่งหาลูกค้าใหม่ จัดโปรโมชันที่เน้นเรื่องการใช้จ่ายผ่านบัตรเครดิต ดอกเบี้ยในปัจจุบันสมเหตุสมผล 
“อัตราผลตอบแทนสินทรัพย์อยู่ที่ 23% เท่านั้น ไม่ได้สูงมากมายอย่างที่ทุกคนคิดกัน” นายยุทธชัย กล่าว